Preke 2 Korintiërs 6:18
Skriflesing: 2 Korintiërs 6
Teks: Kategismus Sondag 9; 2 Korintiërs 6:18
...en Ek sal vir julle ‘n Vader wees, en julle sal vir My seuns en dogters wees, spreek die Here, die almagtige.
In die gedeelte wat ons saam gelees het, vra Paulus vir die Grieke hoe hulle dit regkry om met die een hand aan die Here vas te hou en met die ander hand aan die sonde. Hy wys hulle daarop dat dit onmoontlik is vir ‘n kind van die Here om ook ‘n wêreldmens te wees.
Dit gaan in ons geloof oor die besef wat ons het oor sekere waarhede. Wat maak ons met dinge wat ons weet en glo?
Daar is seker niemand wat beter as die duiwel en sy engele geweet het dat God die hemel en die aarde geskape het nie - en tog was dit vir hulle betekenisloos. Dit het geen ontsag vir die Here by hulle wakkergemaak nie. Kyk net wat het van hulle geword.
Daarom is dit belangrik dat ons nie soos die duiwel met geloof sal omgaan nie. Ons moet weet wat ons bely, en dan moet ons besef dat die God wat ons bely as die Skepper van hemel en aarde in ‘n baie naby verhouding met elkeen van ons is.
Hy het nie die skepping tot stand gebring en toe iewers heen gekoers nie. Hy is my God en Vader.
Die Here het ons op ‘n baie besondere manier lief, en Hy beklemtoon dit telkens aan ons.
Hy openbaar dat Hy vir ons ‘n Vader sal wees en dat ons vir Hom seuns en dogters sal wees.
Hy wil hê dat ons moet weet dat sy liefde vir ons ‘n baie naby en teer liefde is.
As Skeppergod regeer Hy so oor die skepping en alle magte dat Hy ons daarvan bevry, en in die hiernamaals in sy koninkryk laat lewe.
Die liefde van die Here is daarin duidelik dat Hy voor die skepping al ‘n verlossingsraad en ‘n verkiesingsraad vasgelê het.
Selfs na die sondeval toe ons van die Here af weggebreek het met die sonde wat ons gedoen het, het Hy ons nie een oomblik aan onsself oorgelaat nie.
Hy het ons onmiddelik opgesoek en die verlossing aangekondig.
Hierdie belofte is met die koms en versoening deur die Here Jesus Christus daadwerklik vervul.
Die vervulling was so fisies dat die Here Jesus die duiwel op die aarde moes neerwerp. Die een evangelis skryf dat die Satan soos ‘n weerlig uit die hemel uitgewerp is, en die ander een dat die Satan op die aarde neergewerp is en soos ‘n brullende leeu hier rondloop om alles te verskeur wat in sy pad kom.
Daarna is Jesus fisies die dood in.
Hy het werklik gesterf, en is begrawe.
Hy moes Alleen die dood oorwin. Hy het die Satan sy mag ontneem toe Hy lewend geword het en uit die dood opgestaan het.
Dit was meer as net ‘n oorwinning oor die dood. Met daardie handeling het die Here Jesus ons met sy bloed en met sy lewe teruggekoop uit die mag van die Satan.
Deur al hierdie dinge is ons as kinders van God aangeneem. Dit is waarom ons by die Here die reg kry om van Hom te praat as “Onse Vader wat in die hemele is.” So openbaar die Here Hom ook in die gedeelte wat ons as teksvers gebruik.
Hy openbaar Hom ook so in die sakramente waar sy verbond en dood aan ons bevestig word.
Hy is deur die Here Jesus Christus ons Vader wat sy onbeperkte liefde om ons vou.
Dit is waarom ons in die begin van elke ontmoeting met die Here (erediens) eers bely:
“Ek glo in God die Vader, die Almagtige, die Skepper van die hemel en die aarde.”
Ek glo dat Hy die hemel en die aarde geskape het tot sy eer.
Ek glo dat Hy sy almag openbaar het in die skepping.
Ek glo dat Hy die hemel voorberei het vir die engele.
Al hierdie werke openbaar Hom as oneindig almagtig en ver verhewe bo ons. Daarom bely ons Hom as die Almagtige.
Ons ken die almag van God ook deur sy raad, want daarin word ons geleer dat God planmatig die gang van die geskiedenis en die skepping vasgestel het - en dat alles presies so gebeur soos wat Hy dit vooraf beplan het. Daar is ook geen mag of kombinasie van magte wat die raad van God kan keer of verander nie.
Hierteenoor staan ons. Nie net sonder almag nie. Heeltemal onmagtig. Ons kan niks skape nie. Ons kan nie lewe gee nie. Ons kan nie eers die skepping bewaar soos wat die Here ons beveel het nie.
Daarom is die almag van God vir ons ‘n geweldige troos.
Met hierdie goddelike almag ruk Hy ons uit die sonde uit.
Met hierdie almag haal Hy ons liggame uit die graftes uit met die wederkoms wanneer Hy ons op die nuwe aarde laat bly.
Met hierdie almag maak Hy my ‘n kind van God - terwyl ek nie self in staat is om dit te word of te wees nie.
As ons bedoel wat ons bely, naamlik dat God ons almagtige Vader, die Skepper van die hemel en die aarde is, moet ons na onsself kyk en leef soos mense wat God as hulle Vader het.
Ons moet altyd onthou dat hierdie mooi en waar belydenis ook gevaarlik is: Ons almal se lewens bewys dat ons soms so lewe asof die almag van die Here nie bestaan nie.
Die almag van God beteken nie net genade nie. Dit het nog ‘n kant: Hy raak baie onverdraagsaam met aanhoudende sonde. Dan tree sy oordeel in werking.
Ons is soms so moedswillig asof ons kans sien vir die Here. Ons moet net onthou dat die Here sonde nie verdra nie en as Hy die dag daarteen optree, gaan ons groot moeilikheid hê as ons ons teen Hom verset.
Ons moet verstaan dat die almag van die Here teen die duiwel, die dood en die sonde optree. Dit is sy almag wat al hierdie donker magte wat teen Hom is, in die hel bestem en wat hulle daar verseël tot in ewigheid.
Die almag van God verseker dat daar vir die wat vir die hel bestem is, geen verlossing moontlik is nie.
Daarom moet ons belydenis opreg wees. Ons moet sorg dat daar eenheid is tussen ons belydenis en ons daaglikse lewe:
Óf ons bely dat ons ons aan God se gesag onderwerp,
óf ons verset ons daarteen met allerhande soorte sondes wat ons lewe deurspek.
Daarom moet ons vry word van die dinge wat die duiwel voor ons lê. Ons pad moet so loop dat ons die wêreld verloën.
Ons moet God die almagtige Vader, die Skepper van hemel en aarde, dien met die beste van ons vermoëns.
Dit moet so wees dat ons belydenis en die uitlewing daarvan klop.
Dit is nie moontlik dat die Almagtige op ‘n skynheilige wyse aanbid kan word nie. Waar ons lewe is, is ons werklike geloof.
Dit kan ook nie anders nie. God wil vir ons ‘n Vader wees, en dan sal ons vir Hom seuns en dogters wees.
Let op dat Hy ons versorg. Let op dat Hy ons juis met die Nagmaal volgende week weer op ‘n baie spesiale manier gaan verseker dat Hy vir ons die ewige lewe gee.
Ons moet onsself nie probeer wysmaak dat ons lewe miskien kan getuig van die wêreld en van sonde, maar dat ons geloof inderdaad by God ons Vader is nie.
Hy is ons Vader en ons is sy seuns en dogters.
Kom ons wees lewende lede van sy huisgesin.
Die dinge wat ons so saam bely, staan geskryf in Kategismus Sondag 9.
Datum: 12 Mei 2002